Presa belgiană: Va deveni Kovesi ”doamna de fier” a Europei?

Cotidianul belgian La Libre Belgique îi dedică miercuri un amplu articol Laurei Codruța Kovesi după victoria din Parlamentul European, numind-o ”doamna de fier” a României și scriind că Parlamentul European vrea să o facă ”doamna de fier a Europei”.

”Kovesi a convins. Singură, împotriva guvernului din propria sa țară”, scrie ziarul belgian, care trece în revistă eforturile susținute ale PSD de a-i împiedica succesul.

”PSD duce de săptămâni întregi o companie de discreditare a sa, o atitudine care a șocat în Europa, chiar în momentul în care România exercită președinția rotativă a UE”, mai scrie La Libre Belgique.

Ziarul o citează pe eurodeputata Judith Sargentini (Verzi), care a spus că ”numărul de mesaje pe care le primesc (de la PSD – n.red.) pentru a nu o vota pe Kovesi e incredibil”, în timp ce Roberta Metsola (PPE) a spus că ”(Alegerea) e perfect meritată. Competența și curajul său sunt exemplare”.

Foto: Captură La Libre Belgique